Profil Johna Edwardsa (7/7/04) - 2004-07-06
Senator koji je prije ulaska u Kongres bio jedan od najbolje plaćenih američkih odvjetnika inzistira na imageu "političkog outsidera"
Senator John Edwards, upravo izabrani dopredsjednički kandidat Demokratske stranke, na izborima koji se održavaju u studenom, također se proljetos natjecao za predsjedničku kandidaturu, ali John Kerry je bio uspješniji. Kako izvještava Stephanie Ho, John Edwards - najmlađi i politički najneiskusniji kandidat u toj utrci – je tada tvrdio je da je on jedini "istinski zagovornik interesa običnih ljudi". Na televizijskim snimkama pedesetogodišnji John Edwards izgleda mlađe negoli uistinu jest. Njegovo dječačko lice i reputacija političkog 'outsidera' bila je uvijek njegova prednost. "Tko se nalazi u najboljem položaju da se suprotstavi onom što se događa u Washingtonu? Ljudi koji su tamo proveli puno vremena? Ljudi koji su veći dio života proveli u politici, ili pak netko tko dolazi s posve drugačijeg mjesta, netko tko se cijeli život bori protiv takvih ljudi? Ja sam taj i to je razlog zašto ljudi trebaju glasovati za Johna Edwardsa." Tako je, otprilike, proljetos glasila izborna poruka Johna Edwardsa, senatora iz Sjeverne Karoline. On je relativno novo lice u Washingtonu. Na nacionalnu je scenu stupio 1998. godine, kada je izabran u Senat. Prije toga, bio je jedan od najbolje plaćenih američkih odvjetnika – u stotinama parnica izvojevao je pobjede uglavnom za prosječne ljude koji su tužili osiguravajuće kompanije koje pružaju zdravstvene usluge. Možda je za washingtonske pojmove senator Edwards neiskusan, međutim, njegovi kolege kažu kako brzo uči i da ima impresivnu sposobnost da se obraća običnim ljudima. Mnogi njegovi reklamni oglasi naglašavaju njegovo relativno skromno podrijetlo. "Odrastao sam u malom mjestu. Moj otac je radio u tvornici. Igrao sam nogomet u srednjoj školi, a upoznao sam suprugu Elizabeth prije trideset godina na pravnom fakultetu. Sve što sam učinio temelji se na ljestvici etičkih vrijednosti koju sam stekao u gradiću u kojem sam odrastao" - glasi tekst jedne od televizijskih reklama senatora Edwardsa. Inače, senator Edwards je – kao i John Kerry - podržao predsjednika Bushu u vezi rata u Iraku, međutim, istovremeno je tvrdio da bi Washington morao učiniti više da uključi Ujedinjene narode i druge saveznike u obnovu Iraka. John Edwards zalaže se za otvaranje novih radnih mjesta, jačanje domovinske sigurnosti, osiguranje zdravstvene zaštite za svu djecu i uveo bi i besplatnu prvu godinu na svim javnim sveučilištima. John Edwards se ove godine ne natječe za Senat, iako mu istče prvi mandat, te će svoju energiju usredotočiti isključivo na predsjedničku kampanju. Mnogi analitičari smatraju da bi to moglo nanijeti ozbiljnu štetu njegovoj političkoj budućnosti – u slučaju poraza u studenom. Njegov se trenutni pokušaj ulaska u Bijelu kuću – kao dopredsjednčki kandidat - zato može opisati riječima - 'sad ili nikad'.